Likumprojekta

**„Par Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Ukrainu, no otras puses” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai saskaņā ar likuma "Par Latvijas Republikas starptautiskajiem līgumiem" 9.pantu apstiprinātu Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Ukrainu, no otras puses (turpmāk – Nolīgums).Nolīguma noslēgšana sekmēs Ukrainas tuvināšanos ar Eiropas Savienību (turpmāk - ES) un pakāpenisku ekonomisko integrāciju ES iekšējā tirgū, kas atbilst Deklarācijas par Laimdotas Straujumas vadītā Ministru kabineta iecerēto darbību sadaļā „Ārpolitika” noteiktajiem uzdevumiem: atbalstīt vienotu ES ārpolitiku, sekmēt valsts konkurētspēju un ilgtspējīgu attīstību, īstenojot efektīvu un vienotu ārējo ekonomisko politiku, aizstāvēt ārējās ekonomiskās intereses tradicionālajās partnervalstīs, īstenot ES attīstības sadarbības mērķus, fokusējoties uz Latvijas ārpolitikas prioritāšu reģioniem, t.sk. Austrumu partnerības valstīm. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES un Ukrainas attiecību pamatā šobrīd ir 1994.gadā parakstītais Partnerības un sadarbības nolīgums, kas stājās spēkā 1998.gadā. 2007.gada martā starp ES un Ukrainu tika uzsāktas sarunas par visaptverošu un padziļinātu Asociācijas nolīgumu. 2008.gada februārī pēc lēmuma par Ukrainas pievienošanos Pasaules Tirdzniecības organizācijai (turpmāk - PTO) ES un Ukraina uzsāka sarunas par padziļinātu un visaptverošu brīvās tirdzniecības zonu (turpmāk - DCFTA[[1]](#footnote-1)) kā Asociācijas nolīguma pamatelementu.2012.gada 30.martā ES un Ukrainas sarunu vadītāji parafēja Asociācijas nolīgumu. 2012.gada 19.jūlijā abu pušu tirdzniecības sarunu vadītāji parafēja nolīguma DCFTA daļu.2014.gada 21. martā tika parakstīta Nolīguma preambula un trīs sadaļas - I (Vispārīgi principi); II (Politiskais dialogs un reformas, politiskā asociācija, sadarbība un konverģence ārējās un drošības politikas jomā); VII (Institucionāli, vispārīgi un nobeiguma noteikumi). 2014.gada 27.jūnijā tika parakstītas pārējās Nolīguma sadaļas: III (Tieslietas, brīvība un drošība); IV (Tirdzniecība un ar tirdzniecību saistīti jautājumi); V (Ekonomiskā un nozaru sadarbība); VI (Sadarbība finanšu jomā un krāpšanas novēršanas noteikumi).Nolīgums paredz izveidot asociāciju starp ES un tās dalībvalstīm, no vienas puses, un Ukrainu, no otras puses. Nolīguma mērķis ir ES un Ukrainas politiskā asociācija un ekonomikas integrācija, vienlaikus pieļaujot, ka nākotnē attiecības var progresēt un padziļināties. Asociācijas vispārējie mērķi ir vērsti uz pakāpeniskas tuvināšanās veicināšanu starp pusēm, pamatojoties uz kopīgām vērtībām; pastiprinātu politiskā dialoga īstenošanu; miera un stabilitātes veicināšanu, saglabāšanu un stiprināšanu reģionālā un starptautiskā līmenī; apstākļu nodrošināšanu uzlabotām attiecībām ekonomikā un tirdzniecībā, kā rezultātā noteiktos sektoros Ukrainai pakāpeniski tiks piešķirts ES iekšēja tirgus režīms; uzlabotu sadarbību tiesiskuma, brīvības un drošības jomā ar mērķi pastiprināt tiesiskumu un cilvēktiesību un pamatbrīvību ievērošanu, un apstākļu radīšanai ciešākas sadarbības veidošanai abpusēji interesējošās jomās. Nolīguma vispārējais princips ietver „būtisko elementu” kopumu, kuru pārkāpšana no vienas no pusēm, var būt pamats, lai īstenotu īpašus pasākumus, tostarp tiesību un pienākumu ierobežošanu un atcelšanu. Šie elementi ir demokrātijas principu, cilvēktiesību un pamatbrīvību ievērošana; tiesiskuma ievērošana; suverenitātes un teritoriālās integritātes, neaizskaramības un neatkarības ievērošanas veicināšana un masu iznīcināšanas ieroču, ar tiem saistītu materiālu un to piegādes līdzekļu izplatīšanas apkarošana.Pārējie nolīguma vispārējie principi ir saistīti ar brīvas tirgus ekonomikas principiem, labu pārvaldību, korupcijas apkarošanu, cīņu pret starpvalstu organizēto noziedzību un terorismu, ilgtspējīgas attīstības veicināšanu un efektīvām daudzpusējām attiecībām.Ekonomiskās sadarbības ciešāka integrācija, to īstenojot ar *DCFTA* palīdzību, būs spēcīgs stimuls Ukrainas ekonomikas izaugsmei. *DCFTA* kā Asociācijas nolīguma pamatelements radīs uzņēmējdarbības iespējas gan ES, gan Ukrainā, un veicinās reālu Ukrainas ekonomikas modernizāciju un integrāciju ar ES. Šā procesa rezultātā paaugstināsies ražošanas un pakalpojumu jomas standarti, iedzīvotāji saņems kvalitatīvāku atbalstu un celsies Ukrainas konkurētspēja starptautiskajos tirgos.Eiropas Savienības un Ukrainas tirdzniecības attiecības ir balstītas uz Pasaules Tirdzniecības organizācijas (turpmāk-PTO) ietvaros izveidoto daudzpusējās tirdzniecības sistēmas līgumtiesisko bāzi. Līdz ar DCFTA apstiprināšanu, Eiropas Komisija ir sasniegusi sarunu norādēs noteiktos mērķus: atcelt preču importa nodokļus faktiski visai tirdzniecībai, vienlaikus nosakot stingru saistošu satvaru, lai nepieļautu nekādus patvaļīgus pasākumus tirdzniecības ierobežošanai, tostarp eksporta nodokļus un kvantitatīvus eksporta ierobežojumus. Attiecībā uz tehniskajiem šķēršļiem tirdzniecībā Ukraina pakāpeniski pielāgos savus tehniskos noteikumus un standartus ES. Attiecībā uz uzņēmējdarbību *DCFTA,* ar nelielām atrunām*,* nodrošina nacionālo režīmu un vislielākās labvēlības režīmu uzņēmumiem un iespēju piekļūt iekšējam tirgum tādās jomās kā finanses, telekomunikācijas, pasta un kurjeru darbība, starptautiskie jūrniecības pakalpojumi. *DCFTA* nodrošinās augsta līmeņa aizsardzību visām ES lauksaimniecības produktu ģeogrāfiskās izcelsmes norādēm un visiem jaunajiem produktiem. Turklāt *DCFTA* ir paredzēti noteikumi par autortiesībām, dizainparaugiem (tostarp nereģistrētajiem) un patentiem. Attiecībā uz publiskā iepirkuma tirgu integrāciju, piegādātājiem un pakalpojumu sniedzējiem būs abpusēja piekļuve publiskā iepirkuma tirgiem (izņēmums - aizsardzības nozare). Īstenojot DCFTA, Ukraina vairākās jomās saskaņos savus konkurences tiesību aktus un izpildes praksi ar ES *acquis*. Sadaļā par subsīdijām ietvertas saistības Ukrainas vārdā pieņemt savu valsts atbalsta kontroles sistēmu, kas ir līdzīga ES sistēmai. Jautājumos saistībā ar elektroenerģijas tirdzniecību DCFTA paredz saistošus noteikumus attiecībā uz cenu noteikšanu, tostarp aizliedzot dubultās cenas uz energoproduktu tranzītu ar mērķi garantēt piegādes drošību, kā arī nediskriminējošu attieksmi pret ieguldījumiem saistībā ar enerģētikas nozari.Saskaņā ar nolīguma 486. pantu līdz tā spēkā stāšanās dienai starp Savienību un Ukrainu provizoriski (pagaidu kārtībā), bet tikai tiktāl, ciktāl tas attiecas uz jautājumiem, kas ir Savienības kompetencē, tiek piemērotas[[2]](#footnote-2) šādas nolīguma daļas:* I sadaļa;
* II sadaļas 4., 5. un 6. pants;
* III sadaļa: 14. un 19. pants;
* IV sadaļa (izņemot 158. pantu, ciktāl minētais pants attiecas uz intelektuālā īpašuma tiesību krimināltiesisko aizsardzību, un izņemot 285. un 286. pantu, ciktāl minētie panti attiecas uz administratīvo tiesvedību, pārskatīšanu un pārsūdzību dalībvalsts līmenī). 279. panta provizoriska piemērošana neietekmē dalībvalstu suverēnās tiesības attiecībā uz to ogļūdeņraža resursiem saskaņā ar starptautiskajām tiesībām, tostarp to Apvienoto Nāciju Organizācijas 1982. gada Jūras tiesību konvencijas pušu tiesības un pienākumus. 280. panta 3. punkta provizoriska piemērošana, ko veic Savienība, neietekmē pastāvošo kompetenču sadalījumu starp Savienību un tās dalībvalstīm attiecībā uz atļaujas piešķiršanu ogļūdeņraža atrašanai, izpētei un ražošanai;
* V sadaļa: 1. nodaļa (izņemot 338.panta k punktu, 339. un 342. pantu), 6. nodaļa (izņemot 361. pantu, 362. panta 1. punkta c apakšpunktu, 364. pantu un 365. panta a un c punktu), 7. nodaļa (izņemot 368. panta 3. punktu un 369. panta a un d punktu), 12. un 17. nodaļa (izņemot 404. panta h punktu), 18. nodaļa (izņemot 410. panta b punktu un 411. pantu), 20., 26. un 28. nodaļa, kā arī 353. un 428. pants;
* VI sadaļa;
* VII sadaļa (izņemot 479. panta 1. punktu), ciktāl minētās sadaļas noteikumi aprobežojas ar nolūku nodrošināt šā nolīguma provizorisku piemērošanu;
* I līdz XXVI pielikums, XXVII pielikums (izņemot kodoljautājumus), XXVIII līdz XXXVI pielikums (izņemot XXXII pielikuma 3. punktu), XXXVIII līdz XLI pielikums, XLIII un XLIV pielikums, kā arī I līdz III protokols.

Latvijas – Ukrainas attiecībasLatvija attiecības ar Ukrainu veido, pamatojoties uz abpusēji ieinteresētas divpusējās sadarbības principiem, kā arī ņemot vērā Latvijas kā ES un NATO dalībvalsts statusu. Ukraina ir viena no Latvijas nozīmīgākajiem Austrumu Partnerības partneriem. Starp abām valstīm pastāv konstruktīvs politiskais dialogs, attīstīta līgumtiesiskā bāze, kas aptver praktiski visas sadarbības jomas. Ekonomiskā sadarbība ir viena no nozīmīgākajām jomām Latvijas un Ukrainas divpusējās attiecībās. Pēc kopējā preču tirdzniecības apgrozījuma 2013.gadā Ukraina ar 221,1 milj. EUR kopējo tirdzniecības apjomu ieņem 5.vietu Latvijas ārējās tirdzniecības partneru vidū, kas atrodas ārpus ES (19.vietā Latvijas ārējās tirdzniecības partneru vidū kopumā). Salīdzinājumā ar 2012.gadu Latvijas-Ukrainas kopējais preču tirdzniecības apgrozījums ir samazinājies par 18,8% jeb 51,1 milj. EUR.  |
|  3. | Projekta izstrādē iesaistītās institūcijas | Likumprojektu ir izstrādājusi Ārlietu ministrija. |
|  4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīgums dos iespēju valsts pārvaldes darbiniekiem, uzņēmējiem, NVO un citiem sabiedrības pārstāvjiem aktīvāk nodot Latvijas pieredzi valsts pārvaldības, biznesa, demokrātijas, likuma varas, cilvēktiesību un citās jomās, lai stiprinātu Eiropas vērtības Ukrainā.  *DCFTA* radīs labvēlīgākus apstākļus Latvijas-Ukrainas sadarbībai tirdzniecības un investīciju jomās, tai skaitā Latvijas eksporta pieaugumam un Ukrainas preču ienākšanai Latvijas tirgū. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots no esošajiem administratīvajiem resursiem. Sagaidāmā Nolīguma ietekme uz tautsaimniecību un uzņēmējdarbības vidi būs pozitīva, jo Nolīgums paredz Ukrainas pusei pielāgot noteikumus un standartus atbilstoši ES iekšējā tirgus prasībām. Līdz ar to Latvijas uzņēmumi darbosies pārredzamas uzņēmējdarbības vides apstākļos. |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nav |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Nav precīzi aprēķināma. Likumprojekta 2.pantā paredzēto atbildīgās ministrijas nodrošinās piešķirto valsts budžeta līdzekļu ietvaros. |

*Anotācijas IV sadaļa – projekts šo jomu neskar.*

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nolīgums aizstāj 1994.gadā parakstīto ES-Ukrainas Partnerības un sadarbības nolīgums, kas stājās spēkā 1998.gadā. |
| 3. | Cita informācija | Nolīgums ir jauktais starptautiskais nolīgums, kas aptver jomas, kuras ir Savienības un dalībvalstu dalītajā un papildinošajā kompetencē, kas izriet no Līguma par Eiropas Savienību un Līguma par Eiropas Savienības darbību. Saskaņā ar Nolīguma 482.pantu tā „Puses” ir Savienība vai tās dalībvalstis, vai Savienība un tās dalībvalstis saskaņā ar to attiecīgajām pilnvarām, vai Eiropas Atomenerģijas kopiena, kur attiecināms, no vienas puses, un Ukraina, no otras puses. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Ārlietu ministrija turpinās informēt sabiedrību par Austrumu partnerības aktualitātēm, ņemot vērā budžeta iespējas. |
|  2. | Sabiedrības līdzdalība projekta izstrādē | Jautājums par ES – Ukrainas brīvās tirdzniecības līgumu regulāri un sistemātiski ir skatīts Ekonomikas ministrijas organizētajā Ārējās tirdzniecības politikas jautājumu darba grupā, kur bez valsts pārvaldes institūcijām ir pārstāvēta arī Latvijas Darba devēju konfederācija (turpmāk – LDDK).2013.gada 15.oktobrī Ministru kabineta apstiprinātā nacionālā pozīcija Nr. 2 „ Par ES – Ukrainas Brīvās tirdzniecības līgumu ir saskaņota ar LDDK un Latvijas Tirdzniecības un rūpniecības kameru, kā arī atbalstīta 2013.gada 16.oktobra Saeimas Eiropas lietu komisijā. |
|  3. | Sabiedrības līdzdalības rezultāti | Nav attiecināms |
|  4. |  Cita informācija |  Nav |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu mi­nistrija.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministrs E.Rinkēvičs

Vīza: Valsta sekretārs A.Pildegovičs

04.07.2014 9:16

1659

G.Lapsa

guntis.lapsa@mfa.gov.lv, tel. 67016263

1. *Deep and Comprehensive Free Trade Area* [↑](#footnote-ref-1)
2. Datumu, no kura nolīgumu piemēros provizoriski, Padomes Ģenerālsekretariāts publicēs *Eiropas Savienības Oficiālajā Vēstnesī*. [↑](#footnote-ref-2)